ประกาศศูนย์บัญชาการแก้ไขปัญหาการทำการประมงผิดกฎหมาย ฉบับที่ 1/2559 เรื่อง หลักเกณฑ์การจดทะเบียนเรือไทยสำหรับการประมงหรือเรืออื่นเพิ่มเติม

ประกาศศูนย์บัญชาการแก้ไขปัญหาการทำการประมงผิดกฎหมาย
ประกาศศูนย์บัญชาการแก้ไขปัญหาการทำการประมงผิดกฎหมาย
ฉบับที่ ๑/๒๕๕๙
เรื่อง
หลักเกณฑ์การจดทะเบียนเรือไทยสำหรับการประมงหรือเรืออื่นเพิ่มเติม
 

อาศัยอำนาจตามความในข้อ
๑ แห่งคำสั่งหัวหน้าคณะรักษาความสงบแห่งชาติ ที่ ๒๔/๒๕๕๘ เรื่อง
การแก้ไขปัญหาการทำการประมงผิดกฎหมาย ขาดการรายงาน และไร้การควบคุม
เพิ่มเติมลงวันที่ ๕ สิงหาคม ๒๕๕๘
ผู้บัญชาการศูนย์บัญชาการแก้ไขปัญหาการทำการประมงผิดกฎหมาย จึงออกประกาศกำหนดหลักเกณฑ์การจดทะเบียนเรือไทยสำหรับการประมงหรือเรืออื่นเพิ่มเติม
ดังต่อไปนี้

ข้อ
๑ ให้เจ้าของเรือประมงตามกฎหมายว่าด้วยการประมง
ที่ถูกเพิกถอนทะเบียนเรือตามคำสั่งหัวหน้าคณะรักษาความสงบแห่งชาติ ที่ ๔๒/๒๕๕๘
เรื่อง การแก้ไขปัญหาการทำการประมงผิดกฎหมาย ขาดการรายงาน และไร้การควบคุม
เพิ่มเติมครั้งที่ ๒ ลงวันที่ ๑๑ พฤศจิกายน ๒๕๕๘ ซึ่งได้ยื่นคำร้องขอคืนสิทธิทะเบียนเรือประมงที่ถูกเพิกถอนทะเบียนเรือไทยและได้รับความเห็นชอบจากศูนย์บัญชาการแก้ไขปัญหาการทำการประมงผิดกฎหมาย
สามารถขอจดทะเบียนเรือประมงใหม่ต่อนายทะเบียนเรือตามกฎหมายว่าด้วยเรือไทย
โดยให้ชำระเงินค่าธรรมเนียมในการจดทะเบียนเรือต่อพนักงานเจ้าหน้าที่ของกรมเจ้าท่า

ข้อ
๒ ให้นายทะเบียนเรือตามกฎหมายว่าด้วยเรือไทยดำเนินการจดทะเบียนเรือประมงตามข้อ
๑
โดยให้ใช้คำร้องขอคืนสิทธิทะเบียนเรือประมงที่ถูกเพิกถอนทะเบียนเรือไทยเป็นคำร้องในการจดทะเบียนเรือ
และใช้ใบสำคัญรับรองการตรวจเรือและเอกสารหลักฐานเดิมที่อยู่ที่กรมเจ้าท่าประกอบในการจดทะเบียน

ข้อ
๓[๑] ให้ประกาศฉบับนี้มีผลใช้บังคับนับแต่วันประกาศในราชกิจจานุเบกษาเป็นต้นไป


ประกาศ ณ วันที่ ๓
มีนาคม พ.ศ. ๒๕๕๙
พลเรือเอก ณะ อารีนิจ
ผู้บัญชาการศูนย์บัญชาการแก้ไขปัญหาการทำการประมงผิดกฎหมาย







ปริยานุช/จัดทำ
๗ มีนาคม ๒๕๕๙

วริญา/ตรวจ
๗ มีนาคม ๒๕๕๙


























[๑] ราชกิจจานุเบกษา
เล่ม ๑๓๓/ตอนพิเศษ ๕๔ ง/หน้า ๑/๓ มีนาคม ๒๕๕๙